《薛端公寄示嘉川道中作次韵和酬》
宋代·魏野

绣衣不间薜萝衣，春暮嘉川入咏思。
忆我茅庐欹枕处，当君骢马着鞭时。
展眉喜近龙头境，回首伤遥鹤发期。
从此亲题山馆里，多情顿掩浪仙诗。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。